Kommer bestaan oor die skielike toename in die aantal Covid-19-gevalle in Gauteng. Akkurate syfers en ’n duidelike uiteensetting van brandpunte in dié provinsie word nou versoek sodat die virus nagespoor en beperk kan word.
Die nasionale departement van gesondheid het derhalwe die provinsiale departement versoek om sy data te “sinchroniseer” aangesien dit nie sin gemaak het nie.
Die Stad Tshwane het intussen ’n beroep op Pretorianers gedoen om verantwoordelik op te tree in ’n poging om Covid-19 in die stad te beperk.
Inwoners word gewaarsku teen byeenkomste waar alkohol verbruik word, asook versoek om by die stad se klinieke aan te klop indien hulle gedurende die feestyd vermoed dat hulle of ’n familielid moontlik Covid-19 opgedoen het.